Żewġ anzjani oħra jmutu waqt li kienu pożittivi għall-Covid-19 Il-Ministeru għas-Saħħa għadu kemm ikkonferma li żewġ anzjani ta' 72 u 82 sena mietu lbieraħ filgħaxija waqt li kienu pożittivi bil-Covid-19. Fl-ewwel każ, anzjana ta' 72 sena iddaħħalet l-Isptar Mater Dei fis-26 ta' Settembru, u ġiet ikkonfermata pożittiva għall-Covid-19 fil-5 ta' Ottubru. Hija baqħet tingħata kura fl-Isptar Mater Dei, fejn mietet ilbieraħ filgħaxija. Fit-tieni każ, anzjan ta' 82 sena li ġie kkonfermat pożittiv għall-Covid-19 fit-12 ta' Ottubru. Huwa ddaħħal l-isptar Mater Dei fit-13 ta' Ottubru u ġie trasferit fl-Isptar St Thomas fis-16 ta' Ottubru. Hekk kif il-kundizzjoni tiegħu, qalbet għall-agħar, reġa' ġie trasferit l-Isptar Mater Dei ilbieraħ, fejn miet aktar tard filgħaxija. Iż-żewġ anzjani kellhom kundizzjonijiet ta' saħħa oħrajn. Il-Ministeru għas-Saħħa, filwaqt li ta l-kondoljanzi lill-familjari tal-anzjani, jappella biex il-poplu jibqa' jsegwi l-appelli tad-Dipartiment tas-Saħħa, fosthom il-ħasil tal-idejn ta' spiss, id-distanza fiżika u l-użu tal-maskra kullimkien.